पाएं अपने शहर की ताज़ा ख़बरें और फ्री ई-पेपरडाउनलोड करें
भागलपुर के गोपालपुर से जदयू विधायक गोपाल मंडल अपनी हरकतों की वजह से एक बार फिर सुर्खियों में हैं। मामला बीती रात नवगछिया स्टेशन के पास जबरन बैरिकेडिंग हटाने का है। भागलपुर में एक वीडियो बहुत तेजी से वायरल हो रहा है। इसमें दिख रहा है कि कुर्ता-पायजामा पहने और कंधे पर केसरिया गमछा रखे विधायक गोपाल मंडल ने पहले पूछा कि यह बैरिकेडिंग किसने लगवाया है। फिर कुछ अपशब्द बोलकर अपने साथ के लोगों से उसे जबरन हटवाया।
विधायक ने भास्कर से इस वीडियो में खुद के होने की पुष्टि की है। उन्होंने बैरिकेडिंग हटाने की भी जिम्मेदारी ली है और प्रशासन पर सवाल भी उठाया है।
विधायक बोले- बैरिकेडिंग तोड़ा, ताकि इसपर सवाल उठे
विधायक गोपाल मंडल ने भास्कर से कहा कि वायरल वीडियो में वो खुद हैं और उन्होंने ही जानबूझकर बैरिकेडिंग तोड़ा है, ताकि इसको लेकर सवाल उठे। कहा कि जिला प्रशासन ने बैरिकेड लगा कर गलती की है। अगर किसी एक घर में कोरोना संक्रमित मरीज पाया जाता है, तो सिर्फ उस घर को सील किया जाना चाहिए ना कि पूरे मोहल्ले को। मेरे पास तीन ऐसे वीडियो हैं, जिसमें तीन एंबुलेंस हैं, जिन्हें मरीज को लेकर भागलपुर के मायागंज अस्पताल जाना था। उसमें से मात्र एक ही एंबुलेंस मायागंज अस्पताल तक पहुंच सका। बावजूद इसके मरीज की मौत हो गई।
'बैरिकेड ही क्यों, बैरियर लगाते'
विधायक ने कहा कि जिला प्रशासन ने आखिर बैरिकेड ही क्यों लगाया गया, बैरियर लगा सकती थी। वहां एक पुलिसकर्मी की तैनाती की जा सकती थी। जिसे जरूरत होती, उसे जाने देते, जिसे नहीं होती, उसे रोक देते। मैं विधायक हूं और अपने क्षेत्र में निकलने के लिए मुझे इधर-उधर घूमना पड़ा, इसलिए मैंने बैरिकेडिंग तोड़ा। उन्होंने साथ में यह भी कहा कि एक बैरिकेडिंग करने के लिए जिला प्रशासन को ₹35000 मिलते हैं। क्या 3 बांस लगाने मे ₹35000 खर्च होते हैं?
क्या कहता है नवगछिया प्रशासन
नवगछिया SP सुशांत सरोज ने भास्कर को बताया कि वायरल वीडियो सत्य पाया गया। उस जगह पर SDO-SDPO ने जाकर मुआयना भी किया है। बैरिकेडिंग पुनः लगा दी गई है। अब विधिसम्मत कार्रवाई की जाएगी। भास्कर ने विधायक द्वारा उठाए गए सीलिंग के मामले पर सवाल किया तो SP ने कहा कि वह एरिया कंटेंटमेंट जोन घोषित था, जिस वजह से बैरिकेड लगाया गया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn